KOMMISSIONENS GENNEMFØRELSESFORORDNING (EU) Nr. 839/2011
af 22. august 2011
om ændring af forordning (EU) nr. 222/2011 om ekstraordinære foranstaltninger med hensyn til at bringe sukker og isoglucose uden for kvoten i omsætning på EU's marked med nedsat overskudsafgift i produktionsåret 2010/11
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 64, stk. 2, og artikel 187 sammenholdt med artikel 4, og
ud fra følgende betragtninger:
(1)
Ifølge artikel 9, stk. 3, i Kommissionens forordning (EU) nr. 222/2011 (2) skal producenter, hvis deres resterende mængder sukker eller isoglucose uden for kvoten er mindre end de mængder, de har ansøgt om i henhold til nævnte forordning, betale 500 EUR/t for forskellen.
(2)
Hvis der er fastsat en tildelingskoefficient, jf. artikel 5, litra a), i forordning (EU) nr. 222/2011, vil producenterne uundgåeligt få tildelt en mindre mængde, end de har ansøgt om. I så fald bør reglen i artikel 9, stk. 3, kun gælde for mængder, som der rent faktisk er blevet udstedt attester for til sådanne producenter.
(3)
Forordning (EF) nr. 222/2011 bør derfor ændres i overensstemmelse hermed.
(4)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
Artikel 9, stk. 3, andet punktum, i forordning (EF) nr. 222/2011 affattes således:
»Hvis en producents resterende mængder sukker eller isoglucose uden for kvoten er mindre end de mængder, som der er udstedt attester for til den pågældende producent i henhold til nærværende forordning, skal producenten betale 500 EUR/t for forskellen.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. august 2011.